钦定古今图书集成/明伦汇编/官常典/第610卷 > 册府元龟 > 《酷虐》
## 钦定古今图书集成/明伦汇编/官常典/第610卷 > 册府元龟 > 《酷虐》

孔子曰：“道之以政，齐之以刑，民免而无耻。”《老子》曰：“其
政察察，其民缺缺。”故历代史官以酷吏叙传者，其贬
恶亦深矣。自秦网凝密，不务教化，灭绝仁义，残及至
亲，上之所行，下有甚者，至于守土之吏，又何足论。本
其为术，出于法家。故其御民也，若薙氏之去草，既蕴
崇之，又行火焉。汉承秦弊，凡事简易，禁网疏阔，仅至
刑措，然吏二千石而下，以能挫豪猾、威震郡国为己
任者，亦比比而有。其弊也。冰惨火烈，鹰击虎怒，以刀
锯为治具，流膏血于境内，急若束湿，害过屠伯，充积
冤气，鲜闻令终。斯乃椎埋刻薄之人，非乡党礼义之
士。“任官苟失，何世无之。如狼牧羊，诚非虚语。”则共理
之政，得不慎择其循良也哉！